রাজ  চক্রবর্তী-মিমি চক্রবর্তী
এঁদের বিচ্ছেদটা বেজায় ‘শকিং’। নিজেদের প্রেমটা এঁরা কোনওদিন স্বীকার করেননি। কিন্তু তাঁদের প্রেমের হদিস ইন্ডাস্ট্রির বেশ ভালমতোই জানা ছিল। মিমির অন্য সম্পর্কে জড়ানোর কারণেই নাকি বিচ্ছেদ, এমনটা শোনা যাচ্ছিল প্রথমে। আবার অনেকের মতে, রাজ চাইছিলেন সম্পর্কটা থেকে বেরিয়ে আসতে। তাই মিমির ‘জাস্ট ফ্রেন্ডস’ সম্পর্কটাকে প্রেমের মোড়ক দিয়ে ব্রেকআপটা করেন তিনি। 
রণবীর কপূর-ক্যাটরিনা কাইফ
একেবারে হট জুটি! যদিও অনেকের মতে, রণবীরের সঙ্গে দীপিকা পাড়ুকোনকেই নাকি বেশি মানায়। সে সবে আমল না দিয়ে রণবীর আর ক্যাট কিন্তু সম্পর্কটা প্রায় বছর ছয়েক টিকিয়ে রেখেছিলেন। এ বছরের ফেব্রুয়ারিতে তাঁদের বিচ্ছেদের খবর প্রকাশ্যে আসে। তবে রণবীরের ঘনিষ্ঠদের মতে, তারও মাস দুয়েক আগেই নাকি দু’জনে সম্পর্ক শেষ করে ফেলেছিলেন।
ফারহান আখতার-অধুনা ভবানী
একেবারে বছরের শুরুতে নিজেদের সম্পর্ক ভাঙার কথা বিবৃতি দিয়ে জানিয়েছিলেন ফারহান-অধুনা। ১৫ বছরের দাম্পত্য-জীবন শেষ করার পিছনে যুক্তি ছিল, মতের অমিল। যদিও বিচ্ছেদের পিছনে অন্য নারীর সঙ্গে ফারহানের সম্পর্কের কথা শোনা যায়। আগে লোকে ফারহান-অধুনার দাম্পত্যে তালমিলের উদাহরণ দিত। এখনও অবশ্য দু’জন বলেছেন, বাচ্চাদের জন্য একসঙ্গেই দায়িত্ব পালন করবেন। 
মালাইকা অরোরা খান-আরবাজ খান
এঁদের ১৮ বছরের বিয়ে ভাঙার পিছনেও তৃতীয় ব্যক্তিকে দায়ী করা হচ্ছে। বলিউডে খবর, মালাইকা নাকি অর্জুন কপূরের সঙ্গে প্রেম করছেন। বছরের শুরুর দিকেই মালাইকা ডিভোর্স ফাইল করেন।
সুশান্ত সিংহ রাজপুত-অঙ্কিতা লোখণ্ডে
ধারাবাহিকে একসঙ্গে অভিনয় করার সময় থেকে এঁদের প্রেম। ২০১১’তে এনগেজমেন্ট সেরে ফেলেন। পাঁচ বছর যেতে না যেতেই প্রেমে ফাটল! অঙ্কিতা এর জন্য সরাসরি সুশান্তকেই দায়ী করেছেন। সুশান্ত ব়ড় পরদায় নাম করে ফেলার পরেই নাকি আর তাঁর সঙ্গে সম্পর্ক রাখতে রাজি নন বলে অভিযোগ করেন অভিনেত্রী। এই সময়েই সুশান্তের সঙ্গে কৃতী শ্যাননের সম্পর্কের কথাও শোনা গিয়েছিল। যদিও দু’জনে সে কথা এখনও নস্যাৎ করে যাচ্ছেন!
ক্রিস্টেন স্টুয়ার্ট-সেন্ট ভিনসেন্ট
প্রেমে পড়তে কিংবা ভাঙতে ক্রিস্টেনের বেশি সময় লাগে না। রবার্ট প্যাটিনসন এবং সোকো’র সঙ্গে প্রেম পর্বের পর সেন্ট ভিনসেন্টের সঙ্গে সম্পর্কে জড়ান ক্রিস্টেন। সেন্ট এর আগে কারা ডেলভিনের প্রেমিকা ছিলেন। ক্রিস্টেন আর ভিনসেন্টের সমপ্রেম বেশ চর্চায় ছিল। কিন্তু ক্রিস্টেন ফের অন্য সম্পর্কে জড়িয়ে পড়লেন। তিনি নাকি এখন ভিক্টোরিয়া’জ সিক্রেটের মডেল স্টেলা ম্যাক্সওয়েলের সঙ্গে প্রেম করছেন।
মুমতাজ সরকার-শতাফ ফিগর
এঁদের দু’জনের প্রেমটা দিব্যি জমে উঠেছিল। নানা জায়গায় একসঙ্গে দেখাও যাচ্ছিল দু’জনকে। কিন্তু শেষ পর্যন্ত মুমতাজ আর শতাফের সম্পর্কটা দানা বাঁধল না। 
সমদর্শী দত্ত-তিতাস ভৌমিক
বেশ জমিয়ে প্রেম করেই বিয়েটা করেছিলেন দু’জনে। কিন্তু বছর দুয়েকের বেশি টিকল না সমদর্শী আর তিতাসের বিয়ে। তাঁরা ডিভোর্স ফাইল করেছেন বলে শোনা যাচ্ছে।
রাহুল অরুণোদয় বন্দ্যোপাধ্যায় প্রিয়ঙ্কা সরকার
টলিউডের ‘এক দুজে কে লিয়ে’ কাপ্‌ল ছিলেন এঁরা। নিজেদের নিয়েই বুঁদ থাকতেন। ছেলে সহজ হওয়ার তিন বছর পর সম্পর্কে জটিলতা আসতে শুরু করে। আপাতত প্রিয়ঙ্কা নিজের আলাদা ফ্ল্যাট কিনে সেখানে সহজকে নিয়ে থাকছেন। এখানেও তৃতীয় ব্যক্তির উপস্থিতিকেই সম্পর্কে ফাটলের জন্য দায়ী করা হচ্ছে।
টেলর সুইফ্ট-টম হিডলস্টন
দু’জনকে একসঙ্গে দেখতে দিব্যি লাগত। কিন্তু টেলর আর পরদার লোকি’র মাখামাখি প্রেমটা টিকল না। দু’জনের প্রেম এতটাই গভীর ছিল, যে তাঁদের বাড়ির লোক পর্যন্ত সম্পর্কের ব্যাপারে আশাবাদী ছিলেন। কিন্তু এ বছরের জুন মাসে টম আর টেলরের বিচ্ছেদটা হয়েই গেল। যদিও টেলর প্রথামতো ভাঙনের পরেই প্রাক্তনের উদ্দেশে গান বানিয়ে ফেলেছেন!
ব্র্যাড পিট-অ্যাঞ্জেলিনা জোলি
বছরের সবচেয়ে হাই-প্রোফাইল বিচ্ছেদ এটা। ভক্তরাও মুষড়ে পড়েছেন সাধের ব্র্যাঞ্জেলিনার বিচ্ছেদে। ২০১২ সালে এনগেজমেন্ট হয় দু’জনের। ’১৪তে বিয়ে। মোটে দু’বছরের মধ্যেই সম্পর্ক তিক্ত হয়ে যায়। ব্র্যাড অন্য নারীতে আসক্ত এবং বাচ্চাদের সঙ্গে খারাপ ব্যবহার করেন বলে অভিযোগ করেন অ্যাঞ্জি। দিন-দিন তাঁদের মনোমালিন্য নিয়ে নানা খবর শোনা যাচ্ছে। ভক্তরা অবাক, রূপকথার আড়ালে থাকা অন্ধকারের কথা ভেবে!